**Materská škola Jána Cikkera 651/2 Sliač**

Školský vzdelávací program

**Múdra sova v lesnej škôlke**

|  |  |
| --- | --- |
| Vzdelávací program | Múdra sova v lesnej škôlke |
| Stupeň vzdelania | Predprimárne vzdelávanie |
| Dĺžka dochádzky | Spravidla 1-4 roky |
| Forma výchovy a vzdelávania | denná |
| Vyučovací jazyk | slovenský |
| Druh školy | Mestská MŠ s elokovanými pracoviskami |
| Dátum prerokovania v pedagogickej rade |  |
| Miesto vydania | MŠ Jána Cikkera 651/2 962 31 Sliač |
| Kontakty | **kmeňová MŠ tel. : 045/3214406**  **E-mail:** [**matskol@centrum.sk**](mailto:matskol@centrum.sk)  **Elokované pracovisko SNP 27,Sliač**  **Tel.:0455442223**  **Email:** [**mssnpsliac@gmail.com**](mailto:mssnpsliac@gmail.com)  **Elokované pracovisko Rybárska 30 , Sliač**  **Tel.:0455443613** |
| Dátum schválenia dodatku v Rade školy |  |

**OBSAH:**

1. Názov vzdelávacieho programu
2. Ciele a poslanie výchovy a vzdelávania
3. Stupeň vzdelania
4. Vlastné zameranie materskej školy a jej elokovaných pracovísk
5. Profil absolventa
6. Dĺžka dochádzky a formy výchovy a vzdelávania
7. Učebné osnovy
8. Východiská pre plánovania
9. Vyučovací jazyk

9. Spôsob, podmienky ukončenia výchovy a vzdelávania a vydávania dokladu o získanom vzdelaní

1. Hodnotenie detí

**2. Ciele a poslanie výchovy a vzdelávania**

**Ideálom výchovy a vzdelávania by mal byť dobrý** (čestný, morálny, charakterný), **múdry** (vzdelaný, tvorivý), **aktívny** (samostatný, pracovitý, iniciatívny), **šťastný** (vyrovnaný, zdravý) **a zodpovedný** (v konaní voči sebe, ľuďom, životnému prostrediu) **človek** (Milénium, 2002).

Proces výchovy a vzdelávania smerujúci k tomuto ideálu ako všeobecnému cieľu začína už v predprimárnom vzdelávaní v materskej škole a pokračuje v priebehu celého života. V materskej škole, podobne ako na iných stupňoch škôl prebieha za pomoci uplatňovania **humanistických princípov:**

* práva na výchovu a vzdelávanie v súlade s Dohovorom o právach dieťaťa,
* práva na rozvoj vlastnej individuality,
* práva na celostný rozvoj osobnosti.

Naplnenie uvedených princípov predpokladá priaznivú výchovno-vzdelávaciu klímu s dôrazom na rozvoj tvorivosti pred pamäťovým učením, v ktorej sa realizuje učenie hrou. Dôležité je pozitívne emocionálne prežívanie dieťaťa.

**Hlavným cieľom výchovy a vzdelávania v materskej škole je** dosiahnuť optimálnu kognitívnu, senzomotorickú a sociálno-citovú úroveň ako základ na školské vzdelávanie v základnej škole a na život v spoločnosti. Východiskom je jedinečnosť dieťaťa, aktívne učenie a začleňovanie do skupiny a kolektívu.

**3. Stupeň vzdelania**

Predprimárne vzdelanie získa dieťa absolvovaním posledného roka školského vzdelávacieho programu odboru vzdelávania v materskej škole. Predprimárne vzdelávanie môže dieťa ukončiť aj vtedy, ak nedovŕšilo šiesty rok veku, ale podľa vyjadrenia príslušného školského zariadenia výchovného poradenstva a prevencie a všeobecného lekára pre deti a dorast môže plniť povinnú školskú dochádzku (predčasné zaškolenie dieťaťa na žiadosť rodičov). Dokladom o získanom stupni vzdelania je osvedčenie o absolvovaní predprimárneho vzdelávania. Tento doklad vydá riaditeľ materskej školy len dieťaťu, ktoré absolvovalo posledný rok vzdelávacieho programu odboru vzdelávania v materskej škole.

**4. Vlastné zameranie materskej školy a jej elokovaných pracovísk**

Materská škola plní ciele a požiadavky Školského vzdelávacieho programu Múdra sova v lesnej škôlke. Východiskom je Štátny vzdelávací program pre predprimárne vzdelávanie v materských školách.

**Materská škola Jána Cikkera**

Nachádza sa v blízkosti mestských kúpeľov v tichej oblasti. Školský dvor je členitý, vysadený listnatými a ihličnatými stromami, kríkmi a trávou. Súčasťou školského dvora sú pieskoviská, altánok a detské preliezky. Bohatá zeleň umožňuje každodennú realizáciu aktivít zameraných na **prírodovedné poznávanie formou priameho zážitku, vytváranie pozitívnych postojov k prírode, rozvíjanie estetického vnímania a prežívania prírody**. Súčasťou dvora je aj športové ihrisko s možnosťou každodenného bicyklovania, kolobežkovania a prirodzeného osvojovania si pravidiel cestnej premávky ( dopravné značky, prechody pre chodcov). Didaktický model materskej školy chceme naďalej **rozvíjať o prvky individuálneho a individualizovaného učenia sa dieťaťa ponorením sa do činnosti a tiež v oblasti slobodného sebavyjadrenia, spoločného plánovania aktivít vychádzajúceho zo záujmov a objavov detí a vytvárania klímy spolupráce**. Chceme poskytnúť deťom čo najviac príležitostí na zmysluplné učenie sa hrou a objavovaním.

**Ciele zamerané na plnenie zamerania materskej školy**

 deti budú považovať šport a pohybovú aktivitu za súčasť svojho životného štýlu, naučia sa starať o svoje zdravie a chrániť ho,

* deti budú obohatené o regionálne prvky (zvyky a tradície počas roka – Vianoce, Fašiangy, Veľká Noc, Stavenie mája,...),
* deti budú mať a uplatňovať zdravé sebavedomie s dôrazom na sebapoznanie, budú primerane veku niesť zodpovednosť za svoje konanie, budú sa vedieť slobodne vyjadriť a presadiť s ohľadom na práva, potreby a názory iných,
* deti budú na základe vlastnej iniciatívy poznávať a objavovať blízke aj vzdialenejšie okolie, prírodu, jej zákonitosti a svoje miesto v nej, s radosťou z nového poznania budú objavovať doposiaľ nepoznané.

**Elokované pracovisko Materská škola SNP 27 a Rybárska 30**

Prírodné prostredie, blízkosť vodných tokov a areálu kúpeľov s bohatou flórou, nás viedlo k environmentálnemu zameraniu našej materskej školy, kde naším krédom je „vtiahnuť deti do tajov prírody“. Využívaním progresívnych metód - zážitkového učenia, bádateľských činností, priameho pozorovania a pod., deti spoznávajú krásy prírody, spoznávajú spôsoby jej ochrany, ako aj ochrany vlastného zdravia, formujeme základy zdravého životného štýlu. Preto aj vlastné zameranie materskej školy je:

* prebudiť u detí záujem o prírodu, jej ochranu a starostlivosť o ňu v spolupráci s rodinou pri zohľadnení individuálnych a vekových osobitostí dieťaťa.
* vytvárať u detí základy environmentálneho cítenia a zodpovednosť za stav prírody okolo nás a jej ochranu.

**Ciele zamerané na plnenie zamerania materskej školy:**

• poznávať a chápať význam prírody pre život ľudí a utvárať si citový vzťah k živej a neživej prírode,

• prostredníctvom rôznych aktivít a praktickej starostlivosti o prírodu utvárať základy environmentálneho cítenia,

• vytvárať správne návyky a postoje k životnému prostrediu pomocou praktických činností – pokusmi, demonštráciami, starostlivosťou o vtáctvo, rastliny, čistotu prostredia a pod. ,

• podporovať a rozvíjať myšlienku „zdravého životného štýlu“, ktorá úzko súvisí a prelína sa s ekologickou a environmentálnou výchovou.

Materská škola je schopná poskytnúť vzdelávanie aj deťom so špeciálnymi výchovno – vzdelávacími potrebami a tak zabezpečiť rovnosť šancí na vzdelanie, rovnosť prístupu ku vzdelaniu a v konečnom dôsledku zabezpečenie dôstojnej sociálnej inklúzie. Princípy a kritériá inkluzívneho vzdelávania v MŠ sa konkretizujú v internom metodickom materiály podľa aktuálnej situácie v materskej škole, čo je spojené s neustálou modifikáciou a adaptáciou týchto dokumentov podľa reálnych potrieb. Pri tvorbe programov výchovy a vzdelávania detí so zdravotným znevýhodnením sa využívajú vzdelávacie programy pre deti a žiakov so zdravotným znevýhodnením (ktoré sú súčasťou ŠVP). Na základe týchto programov sa v našej materskej škole vytvárajú individuálne vzdelávacie programy pre deti integrované v bežných triedach.

**5. Profil absolventa**

Dieťa je po absolvovaní materskej školy pripravené na vstup do základnej školy a na ďalší aktívny život v spoločnosti. Vzdelávanie v materskej škole smeruje k osvojeniu všeobecného vzdelania a poskytuje základné predpoklady pre všeobecné vzdelávanie na nasledujúcich stupňoch vzdelávania. Dieťa, ktoré **absolvuje materskú školu, disponuje štandardnými charakteristikami školskej spôsobilosti konkretizovanými vo vzdelávacích štandardoch.**

Ciele a vzdelávací obsah sú vyjadrené v jednotlivých vzdelávacích oblastiach tak, že sú kompatibilné so základnými požiadavkami na kombináciu vedomostí, zručností a postojov vyjadrených v koncepte tzv. kľúčových kompetencií v *Odporúčaní Európskeho parlamentu a Rady Európskej únie z 18. decembra 2006 o kľúčových kompetenciách pre celoživotné vzdelávanie* (2006/962/ES). Podľa tohto odporúčania sú to tie kľúčové kompetencie, ktoré potrebujú všetci jednotlivci na osobné uspokojenie a rozvoj, aktívne občianstvo, spoločenské začlenenie a zamestnanosť.

Zohľadňujúc základný rámec kľúčových kompetencií dieťa v materskej škole získava elementárne základy:

* komunikačných kompetencií,
* matematických kompetencií a kompetencií v oblasti vedy a techniky,
* digitálnych kompetencií,
* kompetencií učiť sa, riešiť problémy, tvorivo a kriticky myslieť,
* sociálnych a personálnych kompetencií,
* občianskych kompetencií,
* pracovných kompetencií.

Ak dieťa, pre ktoré je plnenie predprimárneho vzdelávania v materskej škole povinné, nedosiahne školskú spôsobilosť a pokračuje v plnení povinného, predprimárneho vzdelávania, jeho vzdelávanie sa sústreďuje na odstránenie deficitov v rozvoji kľúčových kompetencií nevyhnutných na zvládnutie primárneho vzdelávania v základnej škole.

**6. Dĺžka dochádzky a formy výchovy a vzdelávania**

Materská škola poskytuje celodennú výchovu a vzdelávanie s možnosťou poldennej dochádzky dieťaťa do materskej školy. Dĺžka dochádzky do materskej školy je spravidla 3 roky, pohybuje sa podľa rozsahu od nástupu dieťaťa až po plnenie povinnej školskej dochádzky.

**7. Učebné osnovy**

Učebnými osnovami sú vzdelávacie štandardy jednotlivých vzdelávacích oblastí štátneho vzdelávacieho programu pre predprimárne vzdelávanie v materských školách.

**8. Východiská pre plánovanie**

**Plánovanie výchovno-vzdelávacej činnosti** (ďalej VVČ) je v plnej kompetencii každej učiteľky. Spôsob, formu, súčasti i časové trvanie plánov VVČ si určíme vždy na prvej pedagogickej rade v príslušnom kalendárnom roku, **po vzájomnej dohode učiteliek na jednotlivých triedach.**

**Plánovaniu VVČ predchádza dôsledná znalosť a rešpektovanie prirodzenej variability** každého dieťaťa – čomu predchádza kvalitná diagnostika, poznanie charakteristík detského vývinu, poznanie štýlov učenia sa detí, rešpektovanie socio-kultúrneho prostredia, z ktorého deti pochádzajú. Pri plánovaní VVČ si je potrebné premyslieť také pedagogické situácie, vďaka ktorým sa bude dieťa aktívne podieľať na vlastnom osobnostnom rozvoji, budú pre každé dieťa osobne významné.

Na úrovni plánovania obsahu vzdelávania v konkrétnych triedach je možné vzájomné prelínanie vzdelávacích oblastí ŠVP, ako aj ich integrácia.

Jedným z východísk plánovania VVČ na triedach je zohľadnenie odporúčaného rozvrhnutia vzdelávacích oblastí na časový úsek jedného mesiaca, čo si vyžaduje vzájomnú spoluprácu učiteliek v rámci plánovania na konkrétnej triede. Všetky triedy si pripravujú plány na úsek jedného týždňa.

V rámci kmeňovej materskej školy plánujeme na základe **tém a podtém viažúcich sa k ročným obdobiam**. V rámci podtémy si môže učiteľka vytvoriť týždennú tému podľa svojho uváženia.

**Princípy plánovania:**

1. V plánovaní výchovno – vzdelávacej činnosti sa vždy objavia aj štandardy, ktoré nie sú zaradené explicitne v obsahovom celku. Tieto štandardy sú voliteľné učiteľkou, teda sa nemusia objaviť v plánoch inej triedy a inej učiteľky.
2. Štandardy viazané na konkrétny obsahový celok sa musia objaviť v pláne počas trvania obsahového celku minimálne raz: spravidla sa však objavujú aj viackrát na rôznej úrovni. Pri ich radení sa vždy prihliada na vzdelávacie potreby detí. Sú voliteľné aj pre iné obsahové celky.
3. Nie je určené koľko rozvojových úrovní plánujeme. Plánovanie úrovní dosiahnutia cieľa je úplne v kompetencii učiteľky, ktorá najlepšie vie, aké sú deti v jej triede.
4. Učiteľka pri plánovaní dbá o vyvážený pomer zamerania činností podľa vzdelávacích oblastí a oblastí rozvoja osobnosti dieťaťa. Pomer zaradenia vzdelávacích oblastí ovplyvňuje aj aktuálna téma obsahového celku a jej charakter.
5. V pláne sa vždy musia objaviť aj zdravotné cvičenia. Sú premyslene naplánované tak, ako ostatné aktivity.
6. Dominujú činnosti, pri ktorých je dieťa aktívne, pasívne učenie sa obmedzuje na minimum.
7. Naplánované činnosti a ich množstvo musia rešpektovať tempo učenie sa detí – v duchu „menej je viac“
8. Využívame vzájomné učenie sa detí. Neizolujeme od seba vekové skupiny.
9. Neučíme deti to, čo už vedia. Vždy sa ich snažíme posunúť ďalej. Netvoríme plány pre obsah, ale aj pre deti.

Na elokovaných pracoviskách plánujú všetky učiteľky podľa vlastného uváženia na obdobie jedného mesiaca, forma mesačných plánov môže byť rôzna, využívajú interný metodický materiál. Plánovanie je dôležité pre systematickú prácu obidvoch učiteliek v každej triede, preto je vhodné, ak plánujú cielené vzdelávacie aktivity spoločne. Každá trieda si pri dodržaní všeobecných zásad plánovania výchovno - vzdelávacej činnosti nájde a zvolí najoptimálnejší spôsob plánovania výchovno-vzdelávacej činnosti z hľadiska rozsahu, časového trvania i obsahu, ktorý rešpektuje vlastné podmienky a najviac vyhovuje učiteľkám. Formálna stránka plánov výchovno-vzdelávacej činnosti nie je určená žiadnou legislatívnou normou, závisí od dohody učiteliek v triedach.

**9. Vyučovací jazyk**

Výchova a vzdelávanie v materských školách sa uskutočňuje v slovenskom jazyku alebo v jazyku príslušnej národnostnej menšiny.

**10. Spôsob, podmienky ukončenia výchovy a vzdelávania a vydávania dokladu o získanom vzdelaní**

Absolvovaním posledného ročníka vzdelávacieho programu odboru vzdelávania v materskej škole alebo jeho ucelenej časti získa dieťa osvedčenie o získaní predprimárneho vzdelania podľa §18 ods.2 a) zákona č.245/2008 Z. z. o výchove a vzdelávaní (školský zákon). Osvedčenia sa vydávajú na predpísanom tlačive schválenom ministerstvom školstva. Vydávanie osvedčení materskou školou je spojené so „Slávnostnou rozlúčkou predškolákov“.

**11. Hodnotenie detí**

Hlavným cieľom hodnotenia dieťaťa v predprimárnom vzdelávaní je posúdiť aktuálnu úroveň vývinu dieťaťa, rozsah osvojenia jednotlivých kompetencií v kognitívnej, perceptuálno – motorickej a sociálno – emocionálnej oblasti a poskytnutie spätnej väzby dieťaťu a jeho ďalšej motivácie k činnosti. Pri riešení tejto oblasti, je náročnou povinnosťou nás pedagógov vedome, cielene spoznávať, pedagogicky diagnostikovať individuálne osobitosti dieťaťa, vyhľadávať jeho aktuálne možnosti a k nim cieliť výchovno – vzdelávacie pôsobenie.

Súčasťou kontroly a hodnotenia detí v materskej škole a jej elokovaných pracovísk je:

- realizácia pedagogickej diagnostiky, jej hodnotenie, spracúvanie záverov

- priebežné každodenné hodnotenie detí  počas činností (formatívne hodnotenie), ktoré je orientované na podporu ďalšieho aktívneho učenia sa dieťaťa a ponúka rady a poučenie zamerané na zlepšenie budúcich výkonov, využívame pri tom metódy slovného hodnotenia, pedagogického pozorovania a rozhovoru, analýzy produktov činností a procesov

- portfóliá – hodnotenie výtvarných a pracovných činností detí,

- hodnotenie pracovných listov,

- výstavy produktov detí,

- reflexia, sebareflexia dieťaťa prostredníctvom aktivít na rozvíjanie správania prosocionálneho správania,

- realizácia pedagogickej diagnostiky, jej hodnotenie, spracúvanie záverov, realizácia testov školskej zrelosti, špeciálnym pedagógom z Centrum poradenstva a prevencie.

Prílohy:

* + - 1. Prehľad obsahových celkov kmeňová MŠ
      2. Prehľad obsahových celkov elokované pracoviská

Celý obsah Školského vzdelávacieho programu je k nahliadnutiu na vyžiadanie u riaditeľky a zástupkyne MŠ

**Príloha 1**

**MATERSKÁ ŠKOLA JÁNA CIKKERA 651/2, 962 31 SLIAČ**

**Prehľad obsahových celkov**

**Kmeňová MŠ**

|  |  |  |
| --- | --- | --- |
|  | Obsahový celok | **TÉMA** |
| **SEPTEMBER** | Naša lesná škola | NAŠA ŠKOLA |
| KTO SA O NÁS STARÁ |
| ŠKÔLKAROV DEŇ |
| BEZPEČNE DO ŠKOLY |
| **OKTÓBER** | Jeseň pani bohatá | VITAJ JESEŇ |
| ZÁHRADA V JESENI - OVOCIE |
| ZÁHRADA V JESENI - ZELENINA |
| ŠATY PANI JESENE |
| **NOVEMBER** | Les a jeho tajomstvo | PRECHÁDZKA LESOM |
| LESNÉ ZVIERATÁ |
| ČÍM BUDEM |
| PREDMETY A HRAČKY OKOLO NÁS |
| **DECEMBER** | Čarovné Vianoce |  |
| MIKULÁŠ |
| PRÍBEH VIANOC |
| VIANOCE V KRUHU RODINY |
| **JANUÁR** | Kráľovstvo snehu a ľadu | TAJOMSTVO ZIMY |
| ZIMNÉ ŠPORTY |
| ZIMA V LESE |
| POTULKY SLOVENSKOM |
| **FEBRUÁR** | Zdravie, radosť, veselie | MOJE TELO |
| FAŠIANGY |
| KEĎ SME CHORÍ |
| DOPRAVNÉ PROSTRIEDKY |
| **MAREC** | Jarná nálada | Z ROZPRÁVKY DO ROZPRÁVKY |
| MOJE MESTO |
| PRÍRODA SA ZOBÚDZA |
| VEĽKÁ NOC |
| **APRÍL** | Keď sa lesy zelenajú | OD SEMIENKA PO RASTLINKU |
| VTÁKY |
| ČISTÁ VODA, ČISTÝ VZDUCH |
| DOMÁCE ZVIERATÁ |
| **MÁJ** | Pestrá príroda | MOJA RODINA |
| SRDCE PRE MAMIČKU |
| ŽIVOT PRI VODE |
| ŽIVOT NA LÚKE |
| **JÚN** | Letom svetom | NA SVETE JE VEĽA DETÍ |
| NAŠA PLANÉTA |
| EXOTICKÉ ZVIERATÁ |
| HURÁ LETO |
| VESMÍR |

**Príloha 2**

**MATERSKÁ ŠKOLA JÁNA CIKKERA 651/2, 962 31 SLIAČ**

**ELOKOVANÉ PRACOVISKÁ SNP 27 A RYBÁRSKA 30 SLIAČ**

**Prehľad obsahových celkov**

|  |  |  |
| --- | --- | --- |
|  | Obsahový celok | **TÉMA** |
| **SEPTEMBER** | Múdra sova a škôlkar | DOMA A V MATERSKEJ ŠKOLE |
| S BEZPEČKOM BEZPEČNE |
| PREDMETY DENNEJ POTREBY |
| V DEDKOVEJ ZÁHRADE - OVOCIE |
| **OKTÓBER** | Múdra sova a jesenné premeny | V DEDKOVEJ ZÁHRADE - ZELENINA |
| STROMY, KRÍKY A HUBY |
| LESNÉ A VOĽNE ŽIJÚCE ZVIERATÁ |
| NAŠI STARKÍ |
| PANI JESEŇ |
| **NOVEMBER** | Múdra sova radí ako byť zdravý | ĽUDSKÉ TELO A EVIČKA NÁM OCHORELA |
| PÁN DOKTOR A INÉ POVOLANIA |
| AKO BEŽÍ CELÝ DEŇ A SEDEM KAMARÁTOV |
| **DECEMBER** | S múdrou sovou od Ondreja do Vianoc | VITAJ MIKULÁŠ |
| OD LUCIE DO VIANOC |
| VIANOČNÉ ZVONČEKY |
| **JANUÁR** | Múdra sova a zima nemrazí ma | BIELE KRÁĽOVSTVO PANI ZIMY |
| ZIMNÉ RADOVÁNKY |
| LESNÉ DOMČEKY |
| **FEBRUÁR** | Múdra sova a fašiangový čas | HVIEZDY A PLANÉTY |
| FAŠIANGY , TURICE |
| FARBY |
| PREDMETY A ICH VLASTNOSTI |
| **MAREC** | Múdra sova a mesiac knihy | KNIHA JE MOJ KAMARÁT |
| Z ROZPRÁVKY DO ROZPRÁVKY |
| JAR V BÁSNIČKÁCH |
| **APRÍL** | Múdra sova v ríši zvierat a rastlín | V RÍŠI ZVIERAT- ČOJE VO VAJÍČKU |
| SVIATKY JARI- VEĽKÁ NOC |
| ZÁHADY V ZÁHRADE |
| PLANÉTA ZEM |
| **MÁJ** | Múdra sova môj domov | MOJA RODINA |
| CHROBÁČIKY NA PRECHÁDZKE |
| V MOJOM MESTE- VODNÉ TOKY,PRAMENE |
| MOJA VLASŤ |
| **JÚN** | Múdra sova a svet detí | TÝŽDEŇ DETSKEJ RADOSTI |
| NA VÝLETE V ZOO |
| OJ, LETO VOŇAVÉ |
| LÚČIME SA MILÁ ŠKOLKA |